B. Bugár, podpredseda NR SR: (2005-06-29):
E. Černá, poslankyňa: Ďakujem veľmi pekne, pán predsedajúci. Ctené kolegyne a kolegovia, dovoľte mi, aby som vám predniesla jeden pozmeňujúci návrh, ktorý sa však týka najmä utajovaných pôrodov, ktoré sme upravovali prednedávnom v zákone o rodine, a všetky veci, ktoré sme upravovali v zákone o rodine sa preniesli do zdravotníckych zákonov, avšak už vtedy som upozorňovala na to, že niektoré momenty k tomuto zákonu o utajovaných pôrodoch bude treba upraviť nielen v zdravotníckych zákonoch, ale aj v zákone o rodine ako takom. Dnes nám v zásade vyčnievajú neupravené práva otcov k tejto záležitosti, ktoré budeme musieť robiť k zákonu o rodine. V tejto chvíli by som vám však rada predstavila pozmeňujúci návrh, ktorý svojím spôsobom rieši všetky ženy, ktoré prejavia záujem utajene porodiť v rámci Slovenskej republiky v ktoromkoľvek zdravotníckom zariadení, najmä však ženy, ktoré sú v situácii, že sú ešte neplnoleté, a to z toho dôvodu, že utajované pôrody ako také sme sa rozhodli riešiť po prvýkrát v živote v zákone o rodine, ešte nikdy sme takéto ustanovenie, takýto inštitút nemali a v zásade ide o záchranu malého človeka ako takého. To znamená, chceme dať šancu všetkým ženám. Ak v istej situácii uvažuje, že nenavštívi zdravotnícke zariadenie, ale sa rozhodne rodiť niekde v poli alebo v lese a poprípade dieťaťu nejakým spôsobom ublížiť, tak potom je toto situácia, ktorú treba veľmi vážnym spôsobom riešiť v tomto zákone, aby to mohli urobiť všetky ženy, ak sa rozhodnú, aby bolo o ne a o ich zdravie bezpečne postarané a aby sa mohli utajene zúčastniť takéhoto pôrodu bez toho, aby ich identifikácia bola nejakým spôsobom prezradená. V zásade ide naozaj o to, a konečným cieľom je, zachrániť dieťatko ako také a dať mu šancu prežiť, ktoré neskôr môže nájsť svoju milujúcu rodinu. Takže ak dovolíte, je tu ešte podstatne viac vecí, ktoré budeme musieť v budúcnosti riešiť, ale to naozaj musíme ošetriť v zákone o rodine a chcem povedať, že som sa vlastne o tejto otázke radila s mnohými expertmi na rodinnú politiku, ktorých na Slovensku máme naozaj z celého Slovenska, usporiadala som aj jednu konferenciu, ktorá sa týkala zákona o rodine a zákona o sociálnoprávnej ochrane a s týmito expertmi sme rozoberali situáciu, či neplnoletá osoba, ktorá by sa chcela zúčastniť utajeného pôrodu, či musí mať so sebou sprievod aspoň jedného rodiča alebo nejakého sociálneho pracovníka. Prišli sme, samozrejme, po dlhej úvahe a rozprave na to, že je to absolútny holý nezmysel, lebo v tom prípade sa nám dievča otočí na opätku a odrodí nám v lese alebo na poli a dieťaťu ublíži. Takže ak sa bavíme o utajených pôrodoch, potom nech majú prístup aj neplnoleté osoby. Ak dovolíte, prečítam kompletný návrh, kde upravujem ešte ďalšie legislatívnotechnické záležitosti. Pozmeňujúci návrh k vládnemu návrhu zákona č. 576/2004 Z. z., zákona o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 82/2005 Z. z. (tlač 1111). Prvý návrh. V čl. I v bode 7 sa slová „rozhodnutie súdu o nariadení ústavnej starostlivosti, nariadení ochrannej výchovy“ nahrádzajú slovami „rozhodnutie súdu o nariadení ústavnej starostlivosti alebo rozhodnutie súdu o uložení ochrannej výchovy“. Odôvodnenie: Ide čisto o legislatívnotechnické úpravy v záujme jednoznačného ustanovenia. Druhý návrh. V čl. I sa za bod 9 vkladá nový bod 10, ktorý znie: 10. Za § 6 sa vkladá § 6a, ktorý vrátane nadpisu znie: § 6a. Poučenie a informovaný súhlas v osobitných prípadoch. „V prípade ženy, ktorá písomne požiadala o utajenie svojej osoby v súvislosti s pôrodom podľa § 11 ods. 10 je ošetrujúci zdravotnícky pracovník povinný poskytnúť poučenie tejto žene. Informovaný súhlas dáva žena, ktorá písomne požiadala o utajenie svojej osoby v súvislosti s pôrodom.“ Ustanovenia § 6 ods. 2, 3, 4, 7 a ods. 9 prvá veta platia rovnako. Ďalšie body sa primerane prečísľujú. Odôvodnenie: Doplnením navrhovanej úpravy sa umožní každej žene, ktorá písomne požiadala o utajenie svojej osoby v súvislosti s pôrodom podľa § 11 ods. 10 zákona zachovať úplnú anonymitu. V praxi môže ísť aj o prípady, ak takouto ženou bude neplnoletá osoba. Navrhované doplnenie § 6a je potrebné premietnuť v § 6, a preto podávam ďalej tieto pozmeňujúce návrhy. Návrh tretí. V čl. I sa za bod 6 vkladá nový bod 7, ktorý znie: V § 6 ods. 1 v úvodnej vete sa na konci vkladá čiarka a pripájajú sa tieto slová „ak tento zákon neustanovuje inak (§ 6a)“. Ďalšie body sa primerane prečísľujú. Odôvodnenie: Upresnenie ustanovenia v nadväznosti na navrhované doplnenie nového desiateho bodu v čl. I návrhu § 6a. Štvrtý návrh. V čl. I sa za bod 7 návrhu vkladá nový bod 8, ktorý znie: V § 6 ods. 5 v úvodnej vete sa na konci vkladá čiarka a pripájajú sa tieto slová „ak tento zákon neustanovuje inak (§ 6a)“. Ďalšie body sa primerane prečísľujú. Odôvodnenie: Upresnenie ustanovenia v nadväznosti na navrhované doplnenie nového desiateho bodu v čl. I návrhu (§ 6a). Bola by som veľmi rada a bola by som poctená, keby ste tento návrh podporili. Ďakujem veľmi pekne.